Henstilling med henblik på RÅDETS AFGØRELSE om godkendelse af Kommissionens indgåelse på Det Europæiske Atomenergifællesskabs vegne af associeringsaftalen mellem Den Europæiske Union og dens medlemsstater på den ene side og Ukraine på den anden side /* COM/2013/0653 final - 2013/ () */





BEGRUNDELSE 1. Baggrund for forslaget Den 15. maj 2013 fremsatte Kommissionen to forslag til Rådets afgørelser vedrørende associeringsaftalen mellem EU og Ukraine. Det første var om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og dens medlemsstater på den ene side og Ukraine på den anden side (COM(2013)289). Det andet var om indgåelse af associeringsaftalen mellem Den Europæiske Union og dens medlemsstater på den ene side og Ukraine på den anden side (COM(2013)290). Da Det Europæiske Atomenergifællesskab (Euratom) også er part i associeringsaftalen mellem Den Europæiske Union og dens medlemsstater på den ene side og Ukraine på den anden side, anførte Kommissionen i begrundelsen, at den ville fremlægge en separat henstilling til Rådets godkendelse af Kommissionens indgåelse af de dele af aftalen, der falder ind under traktaten om oprettelse af Det Europæiske Atomenergifællesskab (Euratom). Der gælder forskellige procedurer for Euratoms undertegnelse og indgåelse af internationale aftaler. Navnlig fastsættes det i Euratomtraktatens artikel 101, at sådanne aftaler skal indgås af Kommissionen med Rådets godkendelse. Det er derfor nødvendigt at vedtage særskilte afgørelser for både undertegnelsen og indgåelsen af associeringsaftalen på EU's og Euratoms vegne. Med henblik på indgåelsen af associeringsaftalen på Euratoms vegne henstiller Kommissionen, at Rådet giver sin godkendelse i henhold til artikel 101, stk. 2, i traktaten om oprettelse af Euratom. På baggrund af resultaterne af de forhandlinger, der er anført i dokument COM(2013)289 og COM(2013)290, og forudsat, at de ukrainske myndigheder påviser en beslutsom indsats og konkrete fremskridt på de tre områder, der er anført i Rådets konklusioner om Ukraine af 10. december 2012, foreslår Kommissionen, at Rådet træffer afgørelse om, at associeringsaftalen mellem Den Europæiske Union og dens medlemsstater på den ene side og Ukraine på den anden side bør undertegnes på Unionens vegne, og udpeger den eller de personer, der er beføjet til at undertegne aftalen på Unionens vegne. På grundlag af Rådets godkendelse og den relevante kommissionsafgørelse vil Kommissionen kunne undertegne og ratificere associeringsaftalen på Euratoms vegne. 2. RESULTATER OG JURIDISKE ASPEKTER AF FORSLAGET Kommissionen henstiller, at Rådet i henhold til artikel 101, stk. 2, i traktaten om oprettelse af Det Europæiske Atomenergifællesskab giver sin godkendelse til indgåelsen af associeringsaftalen mellem Den Europæiske Union og dens medlemsstater på den ene side og Ukraine på den anden side, for så vidt angår spørgsmål, der henhører under Euratom. Eftersom aftaleteksten allerede er blevet forelagt Rådet efter forslag fra Kommissionen den 15. maj 2013 og med henblik på at lette processen, er selve aftalen ikke vedlagt dette forslag, men findes som bilag til COM(2013)289. For Unionen er retsgrundlaget for aftalens indgåelse artikel 217 sammenholdt med artikel 218, stk. 6, litra a), og artikel 218, stk. 8, andet afsnit, i TEUF. For Euratom er retsgrundlaget for denne aftale er artikel 101 i traktaten om oprettelse af Det Europæiske Atomenergifællesskab. Vedlagte forslag udgør sammen med Kommissionens afgørelse om indgåelse det retlige instrument for indgåelsen af associeringsaftalen på Euratoms vegne. At Kommissionen har forelagt sit forslag som en aftale mellem Unionen og dens medlemsstater og Ukraine, hænger sammen med aftalens tilblivelse efter traktatens bestemmelser inden ikrafttrædelsen af Lissabontraktaten. Ifølge Euratomtraktatens artikel 102 kan en aftale først træde i kraft for Euratoms vedkommende, efter at medlemsstaterne over for Kommissionen har tilkendegivet, at aftalen er gjort anvendelig i overensstemmelse med deres respektive nationale lovgivning. Henstilling med henblik på RÅDETS AFGØRELSE om godkendelse af Kommissionens indgåelse på Det Europæiske Atomenergifællesskabs vegne af associeringsaftalen mellem Den Europæiske Union og dens medlemsstater på den ene side og Ukraine på den anden side RÅDET FOR DEN EUROPÆISKE UNION HAR — under henvisning til traktaten om oprettelse af Det Europæiske Atomenergifællesskab, særlig artikel 101, stk. 2, under henvisning til henstilling fra Kommissionen og ud fra følgende betragtninger: (1) Den 22. januar 2007 bemyndigede Rådet Kommissionen til at indlede forhandlinger med Ukraine om indgåelse af en ny aftale mellem Den Europæiske Union og Ukraine med henblik på at erstatte partnerskabs- og samarbejdsaftalen. (2) Forhandlingerne om associeringsaftalen, der foregik under hensyntagen til de tætte historiske bånd og de gradvist tættere forbindelser mellem parterne samt deres ønske om at styrke og udvide disse forbindelser på en ambitiøs og innovativ måde, blev afsluttet med positivt resultat og parafering af aftalen i 2012. (3) Den 15. maj 2013 foreslog Kommissionen Rådet, at aftalen burde undertegnes på Unionens vegne og anvendes midlertidigt i overensstemmelse med aftalens artikel 486 i afventning af dens indgåelse på et senere tidspunkt, og godkendelsen af vedlagte erklæring(er). (4) Undertegnelsen og indgåelsen af aftalen er omfattet af en særskilt procedure for så vidt angår anliggender henhørende under traktaten om Den Europæiske Union og traktaten om Den Europæiske Unions funktionsmåde. (5) Aftalen bør derfor også indgås på vegne af Det Europæiske Atomenergifællesskab for så vidt angår anliggender henhørende under Euratomtraktaten. (6) Ifølge Euratomtraktatens artikel 102 kan en aftale kan først træde i kraft for Det Europæiske Atomenergifællesskabs vedkommende, efter at medlemsstaterne over for Kommissionen har tilkendegivet, at den pågældende aftale er gjort anvendelig i overensstemmelse med deres respektive nationale lovgivning. (7) Kommissionens indgåelse af aftalen på vegne af Det Europæiske Atomenergifællesskab bør godkendes — BESTEMT FØLGENDE: Eneste artikel 1. Kommissionens indgåelse på Det Europæiske Atomenergifællesskabs vegne af associeringsaftalen mellem Den Europæiske Union og dens medlemsstater på den ene side og Ukraine på den anden side godkendes hermed. 2. Teksten til aftalen er knyttet til Rådets afgørelse om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og dens medlemsstater på den ene side og Ukraine på den anden side. Udfærdiget i Bruxelles, den […]. På Rådets vegne Formand